text: উত্তরা থানা বাংলাদেশের ঢাকা জেলার অন্তর্গত একটি উপশহর ও আবাসিক এলাকা যা ঢাকা মেট্রোপলিটন এলাকাতে অবস্থিত। এটি ঢাকার উত্তরাংশে শাহজালাল আন্তর্জাতিক বিমানবন্দর এর নিকটে গাজীপুরে যাওয়ার পথে অবস্থিত।
  
  আবাসিক এলাকা হিসাবে গড়ে তোলা উত্তরা মডেল টাউন বেশ কয়েকটি সেক্টরে বিভক্ত। ঢাকা শহরের জনবহুল এলাকা হতে দূরে নিরিবিলি আবাসিক এলাকা হিসাবে ১৯৮০ ও ১৯৯০ এর দশকে বাংলাদেশ সরকার মধ্যবিত্ত ও উচ্চ মধ্যবিত্তদের আবাসস্থল হিসাবে এই এলাকাটি গড়ে তোলে। তবে বর্তমানে এখানে আবাসিক এলাকা ছাড়াও অনেকগুলো ব্যবসা প্রতিষ্ঠান স্থান করে নিয়েছে।
  
  উত্তরা পূর্ব ও উত্তরা পশ্চিম থানা
  উত্তরা থানা এলাকাকে উত্তরা পূর্ব ও উত্তরা পশ্চিম নামে দুটি থানা এলাকায় ভাগ করা হয়েছে। পূর্বের উত্তরা থানাকে রূপান্তরিত করা হয়েছে উত্তরা পূর্ব থানায়। আর উত্তরা পশ্চিম থানা করা হয়েছে উত্তরার ১১ নম্বর সেক্টরের ১৮ নম্বর রোডের ৪৮ নম্বর ভবনে। ২০১২ সালের ৪ সেপ্টেম্বর তৎকালীন স্বরাষ্ট্রমন্ত্রী অ্যাডভোকেট সাহারা খাতুন উত্তরা পশ্চিম থানার উদ্বোধন করেন। উত্তরা পশ্চিম থানাটির আয়তন প্রায় আট বর্গকিলোমিটার। উত্তরার ৩, ৫, ৭, ৯, ১০, ১১, ১২, ১৩ ও ১৪ নম্বর সেক্টর এলাকা নিয়ে নতুন থানাটি গঠিত। বিমানবন্দর গোলচত্বর থেকে আবদুল্লাহপুর সড়কের পশ্চিম পাশের সেক্টরগুলো এ থানার আওতায় পড়েছে। আবদুল্লাহপুর, বাউনিয়া, কামারপাড়া, বাটুলিয়া ও রসদিয়া মৌজাও উত্তরা পশ্চিম থানায় অন্তর্ভুক্ত হয়েছে।
  
  তথ্যসূত্র 
  
  বিষয়শ্রেণী:ঢাকা জেলার থানা
title: উত্তরা (নগর)